Georg Wenker

Dr **Georg Wenker** (* 25. Februar 1852 z Dissldorf, † 17. Juli 1911 en Marburg an dr Lahn) ischt a deitscher Sprôchwissaschaftler gwäa.  

## Aus seim Leaba
Dr Georg Wenker ischt 1852 z Dissldorf uff d Welt komma. Seine Leit, dr Kunschthendler Johann Gottfried Wenker ond d Wilhelmine geborene Petri, send vo Dortmund aus zuazoga gwäa. Vo 1867 bis 1872 isch dr Georg Wenker ema Dissldorfer Gymnasiom en d Schuel ganga ond hôt deet au sei Abidur gmachet. Hendrher hôt’r en Zürich, z Bonn ond z Marburg studiirt. Promoviirt hôt der jonge Môô em Alder vo 24 Jôhr an dr Eberhard-Karls-Universideet z Diibenga mit-ra Dissertazioo zom Thema *Über die Verschiebung des Stammsilbenauslautes im Germanischen*. 1877 ischt’r Bibliothekar bei dr Keeniglicha Universideet Marburg ond elf Jôhr späder dr Leider vom *Forschungsinstitut für deutsche Sprache* an dr Uni Marburg wôrra.

Am 17. Juli 1911 hôt dr Wenker z Marburg seine Auga fir emmer gschlossa. 59 Johr send sellem Moo zom Leaba vorgennt gwäa.

## Em Georg Wenker sei Bedeidong
Vo 1888 ôô bis zo seim Ableaba hôt dr Wenker s *Forschungsinstitut für deutsche Sprache* gleidet ond da *[[Deutscher Sprachatlas|Sprachatlas des Deutschen Reichs]]* begrendet. Des Werk ischt au ondrem Begriff *Wenkeratlas* bekannt. Zo deam Zweck hôt der Môô 40 Sätz erstellt, wo vo Lehrer us-em ganza Deitscha Reich en da jeweiliga ertlicha Dialekt ibrsetzt wôrra send. Zo selle Sätz sait mr au *[[Wenkersätze in Hochdeutsch|Wenkersätz]]* ond zo de Beega, wo se druff gschriiba wôrra send, *Wenkerbeega*.

Em Wenker sei Werk isch d Grondlag firs Gschdalda vom Deitscha Sprôchatlas gwäa.

## Ehronga
1886 isch dr Wenker vo dr *Koninklijke Vlaamse Academie voor Taal- en Letterkunde* zom auswärdiga Ehramitgliid ernannt wôrra.

## A Auswahl vo seine Werk
* *Schriften zum „Sprachatlas des Deutschen Reichs“*. Gesamtausgab. Rausgäa ond bearbeidet vom Alfred Lameli. Mitgschafft hôt d Johanna Heil ond d Constanze Wellendorf. 3 Bend. Hildesheim, New York, Zürich 2013f.
* *Sprach-Atlas von Nord- und Mitteldeutschland. Auf Grund von systematisch mit Hülfe der Volksschullehrer gesammeltem Material aus circa 30000 Orten.* Abtheilung I, Lieferung 1. (6 Karda ond Tekschtheft). Straßburg/London 1881.
* *Sprachatlas des Deutschen Reichs.* Handgezeichnetes Original von Emil Maurmann, Georg Wenker und Ferdinand Wrede. Marburg 1889–1923. Bublizierd als Digitaler Wenker-Atlas (DiWA) auf www.regionalsprache.de.

## Litradur
* Jürg Fleischer: *Geschichte, Anlage und Durchführung der Fragebogen-Erhebungen von Georg Wenkers 20 Sätzen. Dokumentation, Entdeckungen und Neubewertungen.* Olms, Hildesheim / Zürich / New York 2017 (*Deutsche Dialektgeographie* 123), ISBN 978-3-487-15616-3.
* Alfred Lameli: *Erläuterungen und Erschließungsmittel zu Georg Wenkers Schriften*. Hildesheim, New York, Zürich 2014. 
* Alfred Lameli: *Was Wenker noch zu sagen hatte… Die unbekannten Teile des ‚Sprachatlas des deutschen Reichs‘.* In: *Zeitschrift für Dialektologie und Linguistik* 75/3 (2008), S. 255–281. 
* Werner Heinrich Veith: *Wenker, Georg (1852–1911).* In: *Encyclopedia of Language & Linguistics,* Second Edition, 13 (2006), S. 550–551.

## Weblink
* Kurzbiografie
* Digitaler Wenkeratlas, Wenker: ''Sprachatlas des Deutschen Reiches'', 1880
* REDE − regionalsprache.de (S Nôchfolgeprojekt vom Digidala Wenker-Atlas)